آذربایجان-دا ارمنیستان اوردوسونون سرحده هوجوم‌لاری و داغلیق قاراباغین ایشغالینا اعتراض ائدن خالق گئجه‌نی سفربرلیک طلبی ایله توپلاندیغی میللی مجلیسین قارشی‌سیندا کئچیریب.
ژوئیه نین 12-دن بو یانا ارمنی‌لرین آذربایجان اوردوسونون سرحددکی موضع لرینه تشکیل ائتدیگی هوجوم‌لاری و بو حادثه‌لر زامانی جان ایتکی‌لرینه اعتراض بیلدیرمک اوچون مین‌لرله آدام کوچه‌لره تؤکولوب.
پایتاخت باکی و اطراف شهرلرده یاشایان اؤلکه وطنداش‌لاری آخشام ساعات‌لاریندا پایتاختین کوچه‌لرینه آخیشیب.
ال لرینده آذربایجان بایراق‌لاری داشییان و "قاراباغ بیزیم‌دیر، بیزیم قالا‌جاق" شعاری آتان وطنداش‌لار میللی مجلیسین قارشی‌سیندا توپلانیب. مین‌لرله آدام بورادا سفربرلیک اعلان ائدیلمه‌سینی طلب ائدیب.
"شهیدلر اؤلمز، وطن بؤلونمز"، "باش قوموتان، سلاح وئر بیزه" دئیه شعارلار سسلندیرن خالق گئجه‌نی پارلامئنتین قارشی‌سیندا کئچیردی.
خاطیرلاداق کی، ارمنیستان اوردوسو 12 ژوئیه ده سرحدین توووز بؤلگه‌سینده آذربایجان موضع لرینه توپ آتیش‌لری ایله هوجوم ائتمیش، آذربایجان اوردوسونون جاوابی ایله ایتکی وئره‌رک گئری چکیلمیش‌دیر.
قارشیدورمادا آذربایجان اوردوسون‌دان بیری افسری اولماقلا دؤرد عسگر حیاتینی ایتیرمیش، دؤرد عسگر یارالانمیشدی.
ژوئیه‌نین 14-ده داوام ائدن قارشیدورما‌لاردا ایسه آذربایجان اوردوسون‌دان بیری ژنرال اولماقلا 7 حربچی شهید اولموشدو.
